इनमें एक साल का बच्चा भी शामिल; अवैध खनन के चलते गैस रिसाव की आशंका
South Africa Johannesburg Gas Leak Tragedy Update दक्षिण अफ्रीका के जोहान्सबर्ग की एक बस्ती में बुधवार को बड़ा हादसा हो गया। यहां संदिग्ध गैस लीक से कम से कम 16 लोगों की मौत हो गई।
दक्षिण अफ्रीका के जोहान्सबर्ग की एक बस्ती में बुधवार को बड़ा हादसा हो गया। यहां संदिग्ध गैस लीक से कम से कम 16 लोगों की मौत हो गई। मारे गए लोगों में 5 महिलाएं और तीन बच्चे भी शामिल हैं। मौके पर पहुंची पुलिस की टीम ने कई लोगों को रेस्क्यू किया।
रॉयटर्स के मुताबिक गौटेंग प्रान्त के हेड ऑफ गवर्नमेंट पन्याजा लेसुफी घटनास्थल पर पहुंचे। उन्होंने बताया कि फिलहाल इस बात की जांच की जा रही है कि कौन सी गैस के लीक होने से ये हादसा हुआ।
जोहान्सबर्ग के पूर्व में बोक्सबर्ग जिले के पास एंजेलो नाम की एक अवैध बस्ती है। ये इलाका अवैध खनन गतिविधियों से जुड़ा माना जाता है। इमरजेंसी सर्विस एजेंसी के प्रवक्ता विलियम एनटलैडी ने मीडिया से बात करते हुए बताया कि घटनास्थल पर 24 लोगों के शव मिले हैं। हालांकि, अधिकारियों ने बाद में 16 लोगों की ही मौत होने की पुष्टि की। वहीं, अस्पताल में भर्ती लोगों में से 4 की हालत गंभीर बताई गई है।
सिलेंडर से जहरीली गैस लीक होने की आशंका
विलियम एनटलैडी के मुताबिक, इमेरजेंसी सर्विस एजेंसी को गैस विस्फोट के बारे में रात करीब 8 बजे एक कॉल मिली। जब वर्कर्स वहां पहुंचने तो उन्हें पता चला कि ये एक सिलेंडर से जहरीली गैस का रिसाव हुआ था। वहीं लेसुफी ने बताया कि घटनास्थल पर हर शव बिखरे हुए थे। हादसे में मरने वाले एक बच्चे की उम्र एक साल थी।
साउथ अफ्रीका के मीडिया ने इस बात की भी आशंका जताई है कि ये गैस लीक क्षेत्र में हो रही गैर-कानूनी खनन की एक्टीविटीज से भी जुड़ी हो सकती हैं। बोक्सबर्ग जिले के स्थानीय अधिकारी ने इस बात की पुष्टि भी की है। उन्होंने कहा- शुरुआती जांच से पता चला है कि गैस का इस्तेमाल अवैध खनन गतिविधियों के हिस्से के रूप में किया जा रहा था।
अवैध खनन को कहते हैं जमा जमास
साउथ अफ्रीका हजारों अवैध खनिकों का घर है। यहां बेरोजगारी दर लगभग 32% है। साउथ अफ्रीका में अवैध खनन को जमा जमास कहते हैं, जिसका मतलब होता है किस्मत आजमाने वाला। साउथ अफ्रीका में हजारों लोग अवैध खनन का काम करते हैं। जोहान्सबर्ग साउथ अफ्रीका का एक कॉमर्शियल एरिया है, जहां 1880 के दशक में सोने की खोज के दौरान खुदाई शुरू की गई थी।
जोहान्सबर्ग के एक टाउन में पिछले साल 25 दिसंबर को टैंक विस्फोट हुआ था। दरअसल, LPG को ले जा रहा एक ट्रक पुल के नीचे फंस गया था, जिससे पहले रिसाव हुआ और फिर विस्फोट हो गया। इस हादसे में 41 लोगों की मौत हो गई थी।